Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита Елена Јанчева со службена легитимација број 28-0020, Зоран Стојанов со службена легитимација број 28-0001 и Мијалче Стојанов со службена легитимација број 28-0005, изврши вонреден инспекциски надзор над субјектот на инспекциски надзор во ЈУ Меѓуопштински центар за социјална работа Делчево, со седиште на ул. ,,Орце Николов’’ бб, Делчево, застапуван од Директорот Благој Стоименовски и со Записник ИП1 број 16-12 од 25.09.2024 година ја утврди фактичката состојба и врз основа на член 338 став 1 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022 и 65/2023 ) го донесе следното

**Р Е Ш Е Н И Е**

Се наредува на Благој Стоименовски, Директор на ЈУ Меѓуопштински центар за социјална работа Делчево (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

 1.Центарот во предметот на корисникот на правото на гарантирана минимална помош С. З., да го преиспита донесеното решение со број бр. Уп1 09-330/23 од 10.04.2023 година и при преиспитувањето целосно и правилно да ја утврди фактичката состојба, во однос на тоа дали имаат забрана корисникот на правото/носител С. З. до 20.11.2024 година и корисникот на правото /член во домаќинството Р.М. до 30.05.2024 година, поради нередовно пријавување во надлежниот центар за вработување - АВРМ, согласно член 34 и член 40 став 1 алинеја 3 и став 2 од Законот за социјалната заштита.

 Во зависност од утврдената фактичка состојба, ако за тоа има потреба да донесе ново соодветно решение со кое ќе го замени претходното решение, доколку е донесено во спротивност со закон или друг пропис.

 Соодветно на донесеното ново решение, доколку има потреба да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението со кое престанува правото од социјална заштита, согласно член 301 и 305 од Законот.

 **Рокот за извршување на изречената инспекциска мерка е 30 дена од денот на приемот на решението.**

 2.Центарот, во постапката за остварување право на еднократна парична помош непосредниот увид за утврдување на социјалниот ризик, да го врши по поднесеното барање за остварување на правото, односно при решавањето за остварување на правото да ја зема во предвид утврдената состојба во поглед на социјалниот ризик на подносителот на барање и фактите од извршениот увид, како и во донесеното решение за остварување на правото да ја образложуваат утврдената состојба за видот на социјалниот ризик и кој факти ги имат земено во предвид во постапката за остварување на правото, согласно член 4 точка 2 , член 61 став 1 и член 263 од Законот за социјалната заштита.

 **Рокот за извршување на изречената инспекциска мерка е од денот на приемот на решението и постојано.**

 3. Раководното или друго овластено лице во Центарот се задолжува веднаш по истекот на рокот за извршување на инспекциската мерка, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот за социјалната заштита.

 Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерството за социјална политика, демографија и млади, врз основа на член 329 став 1 алинеја 3 од Законот за социјалната заштита, преку инспекторите за социјална заштита Елена Jанчева со службена легитимација број 28-0020, Зоран Стојанов со службена легитимација број 28-0001 и Мијалче Стојанов со службена легитимација број 28-0005, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Делчево, со седиште на ул. ,,Орце Николов’’ бб, Делчево, застапуван од Директорот Благој Стоименовски и состави Записник ИП1 број 16-12 од 25.09.2024 година, во кој се констатирани недостатоци и неправилности во постапката за остварување и користење на правото на гарантирана минимална помош.

За отстранување на утврдените недостатоци и неправилности изречени се инспекциски мерки и определен е рок за постапување.

Согласно член 338 од Законот се донесе решение како во диспозитивот.

Жалбата не го задржува извршувањето на решението согласно член 340 став 2 од Законот.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-12 од 03.10.2024 година.

 Инспектори за социјална заштита:

 Елена Јанчева

 Зоран Стојанов

 Мијалче Стојанов